
Το όνειρο έσμιξε με τη φαντασία στην έναρξη του 24ου  Διεθνούς Φεστιβάλ 
Κουκλοθεάτρου και Παντομίμας του Δήμου Κιλκίς 
Μια βραδιά μαγική,γεμάτη ενέργεια, υπέροχες στιγμές και τρυφερές συγκινήσεις  έζησαν τα παιδιά και οι φίλοι της θεατρικής τέχνης του κουκλοθεάτρου γιορτάζοντας,προχθές, στο Συνεδριακό Κέντρο Κιλκίς την εναρκτήρια τελετή του 24ου Διεθνούς Φεστιβάλ Κουκλοθεάτρου και Παντομίμας του Δήμου Κιλκίς με την πολυβραβευμένη παράσταση μαριονετών 
‘’ Η Σταχτοπούτα’’. 
Ξεφεύγοντας από τις νόρμες του κλασικού παραμυθιού η ηρωίδα βούτηξε στα βαθιά, ιχνηλατώντας το μονοπάτι προς την ενηλικίωση και την ελευθερία. Μέσα από το θέατρο αντικειμένων, τον σύγχρονο χορό, την εκφραστική κίνηση, την πρωτότυπη μουσική και τις τεχνικές του κουκλοθεάτρου, οι ερμηνευτές του ιταλικού θιάσου Zaches Teatro δημιούργησαν μια στροβιλιστική εμπειρία υψηλής αισθητικής, αξιοποιώντας στη σκηνή παράξενες μορφές που κινήθηκαν ανάμεσα στο κωμικό και το γκροτέσκο και συνέθεσαν μια οπτικά εντυπωσιακή ατμόσφαιρα.
Την έναρξη του  24ου Διεθνούς Φεστιβάλ Κουκλοθεάτρου και Παντομίμας κήρυξε ο Δήμαρχος Κιλκίς Δημήτρης Κυριακίδης απευθύνοντας πρόσκληση σε όλους να ζήσουν την ονειρική εμπειρία του. 
Το Διεθνές Φεστιβάλ ταξιδεύει στην πρώτη θέση, με μια πληθωρική και ευχάριστη παρέα, που αποτελείται από τα παιδιά μας και από τους πολλούς φίλους της τέχνης του κουκλοθεάτρου και της παντομίμας και όλοι μαζί γινόμαστε μέρος αυτής της λαμπερής γιορτής,που ακτινοβολεί χαρά, παιχνίδι και καλλιτεχνική δημιουργία. Στο ίδιο μήκος κύματος ο Σεβασμιώτατος Μητροπολίτης Πολυανής και Κιλκισίου κ.κ. Βαρθολομαίος ευχήθηκε το Φεστιβάλ να μεγαλώνει, να εμπνέει και να γεμίσει με φως και χαρά το όμορφο Κιλκίς ενώ συνεχάρη τους διοργανωτές, την Υπουργό Πολιτισμού και τον Δήμαρχο Κιλκίς για την ολόθερμη υποστήριξη του πολιτιστικού και καλλιτεχνικού θεσμού που χαρίζει διεθνή αίγλη και εξωστρέφεια στον τόπο. Ο Αντιπρόεδρος της Βουλής, βουλευτής Κιλκίς Γιώργος Γεωργαντάς  στάθηκε στην ανθεκτική πολιτιστική παρουσία του Φεστιβάλ μέσα στο χρόνο ως υπόδειγμα επιτυχημένης περιφερειακής ανάπτυξης, που θα πρέπει να υιοθετηθεί για την επίτευξη ανάλογων στόχων ενώ η Αντιπεριφερειάρχης Τουρισμού Βίκυ Χατζηβασιλείου παρατήρησε εντυπωσιασμένη ότι το ακριτικό Κιλκίς αποδεικνύει ότι ο πολιτισμός μπορεί να δημιουργήσει φως και να κάνει γνωστή μια περιοχή, προσφέροντας την ονειρική εμπειρία του Φεστιβάλ. Τέλος, η επικεφαλής του Προξενικού Τμήματος και σύμβουλος της Ισπανικής Πρεσβείας στην Ελλάδα Έλενα Πέρεθ Βιγιανουέλα και ο Καλλιτεχνικός Διευθυντής του Φεστιβάλ Χουάνχο Κορράλες εστίασαν στη δύναμη που έχει ο πολιτισμός να ενώνει τις χώρες και τους λαούς της Ελλάδας και της Ισπανίας και προσέθεσαν πως εργάζονται προς αυτήν την κατεύθυνση.        
Την τελετή έναρξης του 24ου Διεθνούς Φεστιβάλ Κουκλοθεάτρου και Παντομίμας τίμησαν με την παρουσία τους ο Σεβασμιώτατος Μητροπολίτης Πολυανής και Κιλκισίου κ.κ. Βαρθολομαίος, ο Δήμαρχος Κιλκίς Δημήτρης Κυριακίδης, ο Αντιπρόεδρος της Βουλής, 
βουλευτής Κιλκίς Γιώργος Γεωργαντάς, η Αντιπεριφερειάρχης Τουρισμού Βίκυ Χατζηβασιλείου, η επικεφαλής του Προξενικού Τμήματος και σύμβουλος της Ισπανικής Πρεσβείας στην Ελλάδα Έλενα Πέρεθ Βιγιανουέλα,  ο υπεύθυνος του Ινστιτούτου Θερβάντες Λούκα Θερνάνεθ, ο Διοικητής της 71ης Αερομεταφερόμενης Ταξιαρχίας ‘’Πόντος’’ Αριστείδης Τσουκαλάς, οι Αντιδήμαρχοι Θεμιστοκλής Κοσμίδης, Αλέξανδρος Σημαιοφορίδης, Γιώργος Μπαλάσκας, Αικατερίνη Γιαννακούλα -Ζιούτα, Κωνσταντίνος Παπακώστας, Ελένη Πατλάκη, οι δημοτικοί σύμβουλοι Γιάννης Χατζηαποστόλου, Κωνσταντίνος Καμενίδης, ο περιφερειακός σύμβουλος Σταμάτης Παπουλίδης, η Πρόεδρος της Δημοτικής Κοινότητας Κιλκίς Φεβρωνία Ιωαννίδου, ο Αντιπρόεδρος του Επιμελητηρίου Κιλκίς Θεόφιλος Τιρεκίδης, ο Πρόεδρος του Εργατικού Κέντρου Κιλκίς Νίκος Τοπαλίδης, ο Πρόεδρος του Συλλόγου Εστίασης της Π.Ε. Κιλκίς  Κοσμάς Σιδηρόπουλος, ο Πρόεδρος της ΔΕΕΠ ΝΔ Κιλκίς Μηνάς Παπαδόπουλος, Πρόεδροι και εκπρόσωποι από το Λύκειο Ελληνίδων Κιλκίς, τον Μουσικό Πολιτιστικό Σύλλογο, την Πολιτιστική Εταιρία Εκπαιδευτικών Κιλκίς, από τους Πολιτιστικούς Συλλόγους Αγίου Χαραλάμπους, Μανδρών, Μαυρονερίου, πρόσκοποι από το 2ο σύστημα προσκόπων και οδηγοί, ο πρώην Δήμαρχος Κιλκίς Αναστάσιος Αμανατίδης, πολλά παιδιά και φίλοι της τέχνης του κουκλοθεάτρου.  
